चित्रा तारा

चित्रा या स्पाइका (Spica), जिसका बायर नाम "अल्फ़ा वर्जिनिस" (α Virginis या α Vir) है, कन्या तारामंडल का सब से रोशन तारा है। यह पृथ्वी से दिखने वाले सब से रोशन तारों में से पंद्रहवाँ सब से रोशन तारा है। यह पृथ्वी से लगभग 260 प्रकाश वर्ष की दूरी पर हैं। चित्रा वास्तव में एक द्वितारा है जो पृथ्वी से एक तारे जैसा प्रतीत होता है। इसका मुख्य तारा एक नीला दानव तारा है और छोटा तारा एक मुख्य अनुक्रम तारा है।

विवरण 
चित्रा के दो तारे एक-दूसरे की परिक्रमा हर 4 दिनों में पूरी कर लेते हैं। इन दोनों का ब्यौरा इस तरह है -
 मुख्य तारा - यह एक B1 III-IV श्रेणी का तारा है, जिसकी चमक से ज्ञात होता है के यह एक उपदानव और दानव तारे के बीच का तारा है। इसका व्यास (डायमीटर) सूरज के व्यास का 7.4 गुना है और इसका द्रव्यमान (मास) सौर द्रव्यमान का 10.25 गुना है। इसकी चमक (निरपेक्ष कान्तिमान) सूरज की चमक से 12,100 गुना है और अपने साथी तारे की 8 गुना है। यह एक बेटा सॅफ़ॅई परिवर्ती तारा है, यानि इसकी चमक थोड़ी कम-ज़्यादा होती रहती है। इस तारे का द्रव्यमान इतना है के यह अपना जीवन एक भयंकर महानोवा (सुपरनोवा) धमाके के साथ ध्वस्त होकर पूरा करेगा।
 अमुख्य तारा - इसका व्यास (डायमीटर) सूरज के व्यास का 3.64 गुना है और इसका द्रव्यमान (मास) सौर द्रव्यमान का 6.97 गुना है। इसकी चमक (निरपेक्ष कान्तिमान) सूरज की चमक से 1,500 गुना है।

ब्राज़ील के ध्वज पर 
चित्रा तारा ब्राज़ील के राष्ट्रीय ध्वज पर दर्शाया गया है और उस देश के 'पारा' नामक राज्य का प्रतीक है।

इन्हें भी देखें 
 कन्या तारामंडल
 सबसे रोशन तारों की सूची
 उपदानव तारा
 दानव तारा
 बेटा सॅफ़ॅई परिवर्ती तारा

सन्दर्भ 

तारे
दानव तारे
कन्या तारामंडल
हिन्दी विकि डीवीडी परियोजना